Document ID: 32017D0809

Reference:
12.5.2017
MT
Il-Ġurnal Uffiċjali tal-Unjoni Ewropea
L 121/39
DEĊIŻJONI TAL-KUNSILL (PESK) 2017/809
tal-11 ta' Mejju 2017
b'appoġġ għall-implimentazzjoni tar-Riżoluzzjoni 1540 (2004) tal-Kunsill tas-Sigurtà tan-Nazzjonijiet Uniti 7dwar in-nonproliferazzjoni tal-armi ta' qerda massiva u l-mezzi ta' twassil tagħhom
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea, u b'mod partikolari l-Artikoli 26(2) u 31(1) tiegħu,
Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
Billi:
(1)
Fit-12 ta' Diċembru 2003, il-Kunsill Ewropew adotta l-istrateġija tal-UE kontra l-proliferazzjoni tal-armi ta' qerda massiva, li l-Kapitolu III tagħha fih lista ta' miżuri biex tiġi miġġielda tali proliferazzjoni li jeħtieġ li jittieħdu kemm fl-Unjoni kif ukoll f'pajjiżi terzi.
(2)
L-Unjoni qiegħda timplimenta dik l-istrateġija attivament u qiegħda tagħti effett lill-miżuri elenkati fil-Kapitolu III tagħha, b'mod partikolari billi tagħmel disponibbli riżorsi finanzjarji b'appoġġ għal proġetti speċifiċi mmexxijin minn istituzzjonijiet multilaterali, b'hekk l-Istati fil-bżonn jingħataw assistenza teknika u ħila esperta fir-rigward ta' firxa wiesgħa ta' miżuri ta' nonproliferazzjoni, u ssir promozzjoni tar-rwol tal-Kunsill tas-Sigurtà tan-Nazzjonijiet Uniti (NU).
(3)
Fit-28 ta' April 2004, il-Kunsill tas-Sigurtà tan-NU adotta r-Riżoluzzjoni 1540 (2004) (“UNSCR 1540 (2004)”), li kienet l-ewwel strument internazzjonali biex jiġu ttrattati b'mod integrat u komprensiv l-armi ta' qerda massiva, il-mezzi ta' twassil tagħhom u l-materjal relatat. L-UNSCR 1540 (2004) stabbilixxiet obbligi vinkolanti għall-Istati kollha li kellhom l-għan li jimpedixxu u jiskoraġġixxu lill-atturi li mhumiex Stati milli jaċċedu għal tali armi u materjal relatat mal-armi. Hija appellat ukoll lill-Istati biex jippreżentaw rapport lill-Kumitat tal-Kunsill tas-Sigurtà stabbilit bir-Riżoluzzjoni 1540 (2004) (il-“Kumitat 1540”) dwar il-passi li ħadu jew li biħsiebhom jieħdu sabiex jimplimentaw il-UNSCR 1540 (2004).
(4)
Fis-27 ta' April 2006, il-Kunsill tas-Sigurtà tan-NU adotta r-Riżoluzzjoni 1673 (2006) u ddeċieda li l-Kumitat 1540 kellu jintensifika l-isforzi tiegħu sabiex jippromwovi l-implimentazzjoni sħiħa tal-UNSCR 1540 (2004) permezz ta' programmi ta' ħidma, attivitajiet ta' sensibilizzazzjoni tal-pubbliku, assistenza, djalogu u kooperazzjoni. Huwa stieden ukoll lill-Kumitat 1540 biex jesplora mal-Istati u ma' organizzazzjonijiet internazzjonali, reġjonali u subreġjonali l-possibbiltà ta' kondiviżjoni tal-esperjenzi u l-lezzjonijiet meħuda, u d-disponibbiltà ta' programmi li jistgħu jiffaċilitaw l-implimentazzjoni tal-UNSCR 1540 (2004).
(5)
Fl-20 ta' April 2011, il-Kunsill tas-Sigurtà tan-NU adotta r-Riżoluzzjoni 1977 (2011) u ddeċieda li jestendi l-mandat tal-Kumitat 1540 għal perijodu ta' 10 snin sal-25 ta' April 2021. Huwa ddeċieda wkoll li l-Kumitat 1540 kellu jintensifika l-isforzi tiegħu biex jippromwovi l-implimentazzjoni sħiħa mill-Istati kollha tal-UNSCR 1540 (2004), jimpenja ruħu attivament biex l-offerti ta' assistenza jikkorrispondu għad-domandi għaliha, permezz ta' mezzi bħal żjajjar, fuq stedina tal-Istat ikkonċernat, mudelli ta' assistenza, pjanijiet ta' azzjoni jew informazzjoni oħra ppreżentata lill-Kumitat 1540 u jwettaq rieżami komprensiv dwar l-istat tal-implimentazzjoni tal-UNSCR 1540 (2004) qabel Diċembru 2016.
(6)
Fil-15 ta' Diċembru 2016, il-Kunsill tas-Sigurtà adotta b'mod unanimu r-Riżoluzzjoni 2325(2016) u b'hekk approva l-eżitu tal-proċess ta' eżami komprensiv tal-UNSCR 1540(2004) li twettaq matul l-2016. Huwa appella lill-Istati kollha biex isaħħu l-miżuri nazzjonali fl-implimentazzjoni tal-UNSCR 1540(2004) u appella għal aktar assistenza għall-bini tal-kapaċitajiet tal-Istati f'dak ir-rigward, inkluż permezz ta' kontribuzzjonijiet volontarji, kif ukoll għal kooperazzjoni akbar fost il-partijiet ikkonċernati, is-soċjetà ċivili u l-qasam akkademiku.
(7)
L-implimentazzjoni tal-Azzjoni Konġunta tal-Kunsill 2006/419/PESK (1), l-Azzjoni Konġunta tal-Kunsill 2008/368/PESK (2) u d-Deċiżjoni tal-Kunsill 2013/391/PESK (3) ikkontribwixxiet għat-tnaqqis sinifikanti tal-għadd ta' Stati li ma jirrapportawx u l-għadd ta' Stati li ma ppreżentawx l-informazzjoni addizzjonali meħtieġa mill-Kumitat 1540 b'segwitu għall-preżentazzjoni ta' rapporti mhux kompluti.
(8)
L-Uffiċċju tan-NU għall-Affarijiet ta' Diżarm (UNODA), li huwa responsabbli għall-għoti ta' appoġġ sostantiv u loġistiku lill-Kumitat 1540 u lill-Grupp ta' Esperti tiegħu, għandu jiġi fdat bl-implimentazzjoni teknika tal-proġetti li għandhom jitwettqu taħt din id-Deċiżjoni.
(9)
Din id-Deċiżjoni għandha tiġi implimentata f'konformità mal-Ftehim Qafas Finanzjarju u Amministrattiv, konkluż mill-Kummissjoni Ewropea man-NU dwar l-amministrazzjoni tal-kontribuzzjonijiet finanzjarji mill-Unjoni għal programmi jew proġetti amministrati min-NU,
ADOTTA DIN ID-DEĊIŻJONI:
Artikolu 1
1.   F'konformità mal-istrateġija tal-UE kontra l-proliferazzjoni tal-armi ta' qerda massiva (l-“istrateġija tal-UE”), li tistabbilixxi l-objettiv tal-promozzjoni tar-rwol tal-Kunsill tas-Sigurtà tan-NU u tat-tisħiħ tal-ħila esperta tiegħu sabiex jaffronta l-isfidi tal-proliferazzjoni, l-Unjoni għandha tappoġġa aktar l-implimentazzjoni tar-Riżoluzzjoni 1540 (2004) tal-Kunsill tas-Sigurtà tan-Nazzjonijiet Uniti (UNSCR) u l-UNSCR 1977 (2011).
2.   Il-proġetti b'appoġġ għall-UNSCR 1540 (2004), li jikkorrispondu għal miżuri konformi mal-istrateġija tal-UE, għandhom jikkonsistu f'workshops subreġjonali, żjarat f'pajjiżi, laqgħat, avvenimenti, taħriġ u eżerċizzji ta' relazzjonijiet pubbliċi.
3.   L-għanijiet tal-proġetti għandhom jikkonsistu fi:
—
it-tisħiħ tal-isforzi u l-kapaċitajiet nazzjonali u reġjonali rilevanti primarjament permezz ta' taħriġ, il-bini ta' kapaċità u l-faċilitazzjoni tal-assistenza, f'koordinazzjoni mill-qrib ma' programmi oħra tal-Unjoni u atturi oħra involuti fl-implimentazzjoni tal-UNSCR 1540(2004), sabiex jiġu żgurati sinerġiji u kumplimentarjetà;
—
kontribut għall-implimentazzjoni prattika ta' rakkomandazzjonijiet speċifiċi kemm tar-rieżami komprensiv tal-2009 tal-istat ta' implimentazzjoni tal-UNSCR 1540 (2004) kif ukoll tal-eżitu tar-rieżami komprensiv ippjanat biex jitwettaq qabel Diċembru 2016, b'mod partikolari fl-oqsma tal-assistenza teknika, il-kooperazzjoni internazzjonali u s-sensibilizzazzjoni tal-pubbliku;
—
appoġġ għall-iżvilupp ta' pjanijiet ta' azzjoni nazzjonali volontarji għall-implimentazzjoni tal-UNSCR 1540 (2004) fuq talba tal-Istati;
—
il-promozzjoni tal-involviment tal-partijiet ikkonċernati rilevanti mill-industrija u s-soċjetà ċivili fl-implimentazzjoni tal-UNSCR 1540 (2004).
4.   Deskrizzjoni dettaljata tal-proġetti tinsab fl-Anness.
Artikolu 2
1.   Ir-Rappreżentant Għoli għandha tkun responsabbli għall-implimentazzjoni ta' din id-Deċiżjoni.
2.   L-implimentazzjoni teknika tal-proġetti msemmija fl-Artikolu 1(2) għandha titwettaq mill-UNODA, f'kooperazzjoni mal-Organizzazzjoni għas-Sigurtà u l-Kooperazzjoni fl-Ewropa (OSKE), l-Unjoni Afrikana, l-Organizzazzjoni tal-Istati Amerikani u l-Lega tal-Istati Għarab, skont il-każ. L-UNODA għandu jikkonkludi ftehim mal-OSKE rigward it-trasferiment tal-fondi meħtieġa għall-implimentazzjoni ta' proġetti speċifiċi tal-OSKE.
3.   L-UNODA għandu jwettaq l-implimentazzjoni teknika tal-proġetti msemmija fl-Artikolu 1(2) taħt ir-responsabbiltà u l-kontroll tar-Rappreżentant Għoli. Għal dak il-għan, ir-Rappreżentant Għoli għandha tidħol fl-arranġamenti meħtieġa mal-UNODA.
Artikolu 3
1.   L-ammont ta' referenza finanzjarja għall-implementazzjoni tal-proġetti msemmija fl-Artikolu 1(2) għandu jkun ta' EUR 2 635 170,77. Il-baġit totali stmat tal-proġett globali għandu jkun ta' EUR 2 672 770,77, li għandu jingħata permezz ta' kofinanzjament mill-baġit ġenerali tal-Unjoni Ewropea.
2.   L-infiq iffinanzjat mill-ammont stipulat fil-paragrafu 1 għandu jiġi amministrat f'konformità mal-proċeduri u r-regoli applikabbli għall-baġit ġenerali tal-Unjoni Ewropea.
3.   Il-Kummissjoni għandha tissorvelja l-amministrazzjoni tajba tal-infiq imsemmi fil-paragrafu 2. Għal dak l-għan, il-Kummissjoni għandha tikkonkludi ftehim ta' finanzjament mal-UNODA. Il-ftehim għandu jistipula li l-UNODA għandu jiżgura l-viżibbiltà tal-kontribuzzjoni tal-Unjoni, skont id-daqs tagħha. Għandu jistipula wkoll li r-responsabbiltà aħħarija rigward l-implimentazzjoni teknika tal-proġetti msemmija fl-Artikolu 1(2) vis-à-vis il-Kummissjoni għandha tkun fuq l-UNODA.
4.   Il-Kummissjoni għandha tagħmel ħilitha biex tikkonkludi l-ftehim ta' finanzjament imsemmi fil-paragrafu 3 malajr kemm jista' jkun wara d-dħul fis-seħħ ta' din id-Deċiżjoni. Hija għandha tinforma lill-Kunsill bi kwalunkwe diffikultà f'dak il-proċess u bid-data tal-konklużjoni tal-ftehim ta' finanzjament.
Artikolu 4
Ir-Rappreżentant Għoli għandha tirrapporta lill-Kunsill dwar l-implimentazzjoni ta' din id-Deċiżjoni abbażi ta' rapporti regolari mħejjija mill-UNODA. Dawk ir-rapporti għandhom jiffurmaw il-bażi għall-evalwazzjoni mwettqa mill-Kunsill. Il-Kummissjoni għandha tipprovdi informazzjoni dwar l-aspetti finanzjarji tal-proġetti msemmijin fl-Artikolu 1(2).
Artikolu 5
1.   Din id-Deċiżjoni għandha tidħol fis-seħħ fid-data tal-adozzjoni tagħha.
2.   Din id-Deċiżjoni għandha tiskadi 36 xahar wara l-konklużjoni tal-ftehim ta' finanzjament imsemmi fl-Artikolu 3(3), jew sitt xhur wara d-data tal-adozzjoni tagħha jekk l-ebda ftehim ta' finanzjament ma jkun ġie konkluż f'dak il-perijodu.
Magħmul fi Brussell, il-11 ta' Mejju 2017.
Għall-Kunsill
Il-President
C. CARDONA
(1)  L-Azzjoni Konġunta tal-Kunsill 2006/419/PESK tat-12 ta' Ġunju 2006 b'appoġġ għall-implementazzjoni tar-Riżoluzzjoni tal-Kunsill tas-Sigurtà 1540 (2004) tan-Nazzjonijiet Uniti u fil-qafas tal-implementazzjoni tal-Istrateġija tal-UE kontra l-Proliferazzjoni ta' Armi ta' Distruzzjoni Massiva (ĠU L 165, 17.6.2006, p. 30).
(2)  L-Azzjoni Konġunta tal-Kunsill 2008/368/PESK tal-14 ta' Mejju 2008 b'appoġġ għall-implimentazzjoni tar-Riżoluzzjoni 1540 (2004) tal-Kunsill tas-Sigurtà tan-Nazzjonijiet Uniti u fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Distruzzjoni Massiva (ĠU L 127, 15.5.2008, p. 78).
(3)  Id-Deċiżjoni tal-Kunsill 2013/391/PESK tat-22 ta' Lulju 2013 b'appoġġ għall-implimentazzjoni prattika tar-Riżoluzzjoni 1540 (2004) tal-Kunsill tas-Sigurtà tan-Nazzjonijiet Uniti dwar in-nonproliferazzjoni tal-armi ta' qerda massiva u l-mezzi ta' kunsinna tagħhom (ĠU L 198, 23.7.2013, p. 40).
ANNESS
1.   OBJETTIV
L-objettiv ġenerali ta' din id-Deċiżjoni huwa l-promozzjoni tal-implimentazzjoni tal-UNSCR 1540 (2004) u l-UNSCR 1977 (2011), fil-qafas tal-implimentazzjoni tal-istrateġija tal-UE kontra l-proliferazzjoni tal-armi ta' qerda massiva, permezz ta' miżuri speċifiċi bl-għanijiet li ġejjin: it-tisħiħ tal-isforzi u l-kapaċitajiet nazzjonali u reġjonali rilevanti primarjament permezz tal-bini ta' kapaċità u l-faċilitazzjoni tal-assistenza; il-kontribut għall-implimentazzjoni prattika ta' rakkomandazzjonijiet speċifiċi kemm tar-rieżami komprensiv tal-2009 tal-istat ta' implimentazzjoni tal-UNSCR 1540 (2004) kif ukoll tal-eżitu tar-rieżami komprensiv ippanat biex jitwettaq qabel Diċembru 2016, b'mod partikolari fl-oqsma tal-assistenza teknika, il-kooperazzjoni internazzjonali u s-sensibilizzazzjoni tal-pubbliku.
2.   MIŻURI
2.1.   Objettivi tal-miżuri
—
L-appoġġ għal attivitajiet ta' implimentazzjoni kemm speċifiċi għal kull pajjiż kif ukoll reġjonali, inkluż l-iżvilupp ta' pjanijiet ta' azzjoni nazzjonali volontarji għall-implimentazzjoni jew pjanijiet direzzjonali għall-implimentazzjoni ta' rekwiżiti ewlenin tal-UNSCR 1540 (2004), taħriġ għall-esperti nazzjonali, tisħiħ tal-isforzi ta' koordinazzjoni reġjonali/subreġjonali u attivitajiet oħra mfassla għall-promozzjoni ta' proċess sostnut ta' implimentazzjoni nazzjonali u subreġjonali;
—
Il-promozzjoni tal-universalità tar-rapportar u l-appoġġ għaliha kif tappella għaliha l-UNSCR 1540 (2004);
—
It-tisħiħ tar-rwol tal-industrija u tas-soċjetà ċivili fl-implimentazzjoni tal-UNSCR 1540 (2004);
—
Is-sensibilizzazzjoni fost dawk li jfasslu l-politika u r-rappreżentanti tal-industrija u s-soċjetà ċivili dwar l-importanza tal-implimentazzjoni tal-UNSCR 1540 (2004);
—
It-tisħiħ tal-kooperazzjoni subreġjonali, reġjonali u internazzjonali rigward l-implimentazzjoni tal-UNSCR 1540 (2004) b'kont debitament meħud tar-rwol tal-Kumitat 1540 u l-Grupp ta' Esperti tiegħu, kif ukoll tal-programm ta' ħidma tal-Kumitat;
—
Kontribut biex jinkisbu sinerġiji akbar fl-isforzi tal-partijiet kkonċernati internazzjonali fl-implimentazzjoni tal-UNSCR 1540 (2004), b'mod partikolari fir-reġjun tal-OSKE.
2.2.   Deskrizzjoni tal-miżuri
(a)
L-UNODA, filwaqt li jaġixxi f'kollaborazzjoni mill-qrib mal-Kumitat 1540, ser jirrispondi għal sa seba' talbiet għall-assistenza minn Stati, filwaqt li jagħti prijorità lil Stati mir-reġjun tal-OSKE, ir-reġjun Afrikan kif ukoll ir-reġjun tal-Golf u l-Lvant Nofsani. L-assistenza mogħtija ser tkun imfassla biex l-Istati jkunu jistgħu jieħdu passi prattiċi addizzjonali biex jimplimentaw l-obbligi tal-UNSCR 1540 (2004) fil-livell nazzjonali, sabiex b'hekk jiġu indirizzati talbiet minn Stati lill-Kumitat 1540 għal assistenza. Tali assistenza ser tkun komplementari għall-funzjoni ta' korrelazzjoni tal-Kumitat 1540, iżda mhux ser tinkludi l-għoti jew l-akkwist ta' tagħmir tekniku.
(b)
L-UNODA ser jappoġġa sforzi biex tinkiseb l-universalità tar-rapportar. Filwaqt li l-UNSCR 1540 (2004) tappella lill-Istati biex jippreżentaw, mhux aktar tard minn sitt xhur mill-adozzjoni tar-Riżoluzzjoni, l-ewwel rapport lill-Kumitat 1540 dwar il-passi li ħadu jew li biħsiebhom jieħdu biex jimplimentaw dik ir-Riżoluzzjoni, għad hemm numru ta' Stati li ma rrapportawx. F'dak il-kuntest, l-UNODA ser jappoġġa permezz taċ-Ċentru Reġjonali tiegħu fl-Afrika (UNREC) u ċ-Ċentru Reġjonali tiegħu fl-Asja u l-Paċifiku (UNRCPD), u f'kollaborazzjoni mill-qrib mal-Unjoni Afrikana u ċ-Centri ta' Eċċellenza reġjonali rilevanti tal-Unjoni Ewropea għall-Mitigazzjoni ta' Riskji Kimiċi, Bijoloġiċi, Radjoloġiċi u Nukleari (iċ-“Ċentri ta' Eċċellenza UE-CBRN”), sa ħames attivitajiet nazzjonali jew reġjonali mmirati b'mod speċifiku lejn Stati li ma jirrapportawx.
(c)
Barra minn hekk, l-UNODA ser jappoġġa tliet korsijiet ta' taħriġ reġjonali/subreġjonali għal punti ta' kuntatt nazzjonali nominati minn Stati bl-għan li jikkoordinaw l-implimentazzjoni nazzjonali tal-UNSCR 1540 (2004) u li jgħinu fl-iżvilupp ta' netwerk ta' punti ta' kuntatt kif ukoll li jtejbu l-komunikazzjoni tagħhom mal-Kumitat 1540.
(d)
Fost attivitajiet oħrajn, l-UNODA ser jagħti subkuntratt lis-Segretarjat tal-OSKE għal studju dwar kif jistgħu jiġu promossi aktar sinerġiji fl-isforzi ta' partijiet ikkonċernati internazzjonali rilevanti involuti fl-implimentazzjoni tal-UNSCR 1540 (2004) fir-reġjun tal-OSKE.
(e)
L-UNODA ser jappoġġa sa tliet konferenzi reġjonali dwar l-industrija taħt l-UNSCR 1540 (2004). Mill-2012, il-Gvern tal-Ġermanja, bl-appoġġ tal-programm ta' sensibilizzazzjoni tal-UE għal oġġetti b'użu doppju u l-UNODA, ospita erba' konferenzi fil-belt ta' Wiesbaden għall-partijiet kkonċernati mill-industrija u s-soċjetà ċivili sabiex jitħeġġeġ l-involviment tal-industrija u tas-settur privat fl-implimentazzjoni tal-UNSCR 1540 (2004). Wieħed mill-eżiti tar-raba' minn dawn il-konferenzi, li saret f'Novembru 2015 f'kooperazzjoni mal-Kumitat 1540, il-Grupp ta' Esperti tiegħu u l-UNODA, kien ftehim komuni biex jissaħħaħ l-approċċ reġjonali, jiġifieri jsiru konferenzi simili f'postijiet li jinkludu l-Asja, l-Amerika Latina u r-reġjuni tal-OSKE. Konferenzi reġjonali oħra għall-partijiet kkonċernati mill-industrija għandhom ikunu komplementari għall-ħidma taħt il-programmi rilevanti tal-Unjoni, eż. iċ-Ċentri ta' Eċċellenza UE CBRN u/jew il-Programm dwar il-Kontroll tal-Esportazzjoni EU P2P għal oġġetti b'użu doppju.
(f)
L-UNODA ser jorganizza jew jappoġġa workshops għal rappreżentanti tas-soċjetà ċivili, il-qasam akkademiku u l-industrija bil-ħsieb tal-implimentazzjoni prattika tar-rieżami komprensiv tal-2016 tal-istat tal-implimentazzjoni tal-UNSCR 1540(2004). F'dak il-kuntest, l-UNODA ser jappoġġa l-parteċipazzjoni ta' uffiċjali nazzjonali mill-Istati li jitolbu l-assistenza f'korsijiet ta' taħriġ u attivitajiet oħra ta' bini ta' kapaċità.
Skont kif meħtieġ, l-UNODA ser ifittex sinerġiji mal-attivitajiet ta' atturi oħra involuti fl-implimentazzjoni tal-UNSCR 1540(2004), iċ-Ċentri ta' Eċċellenza UE CBRN reġjonali kif ukoll programmi oħra sponsorizzati mill-Unjoni f'dan il-qasam.
2.3.   Riżultati tal-miżuri
It-titjib tal-implimentazzjoni tal-UNSCR 1540 (2004) permezz ta' passi addizzjonali li għandhom jittieħdu mill-Istati għall-implimentazzjoni sħiħa tagħha; l-iżvilupp ta' pjani ta' azzjoni jew pjani direzzjonali nazzjonali effettivi u realistiċi għall-implimentazzjoni tar-rekwiżiti prinċipali ta' dik ir-riżoluzzjoni; it-tisħiħ ta' approċċi reġjonali u subreġjonali kkoordinati għall-implimentazzjoni tal-UNSCR 1540 (2004); u l-istabbiliment ta' sħubiji effettivi bejn l-Istati parteċipanti u l-fornituri ta' assistenza.
Numru ogħla tal-ewwel rapport minn Stati li għad iridu jippreżentaw l-ewwel rapport nazzjonali tagħhom dwar l-implimentazzjoni tal-UNSCR 1540 (2004).
Involviment akbar tar-rappreżentanti tal-industrija u s-soċjetà ċivili fl-isforzi internazzjonali, reġjonali u nazzjonali għall-implimentazzjoni tal-UNSCR 1540 (2004).
Aktar sensibilizzazzjoni tal-pubbliku dwar l-importanza tal-implimentazzjoni sħiħa tal-UNSCR 1540 (2004) u r-riżultati tar-rieżamijiet komprensivi tal-2009 u l-2016.
3.   SĦAB GĦALL-MIŻURI
L-UNODA, filwaqt li jaġixxi f'kollaborazzjoni mill-qrib mal-Kumitat 1540, ser ikompli jiżviluppa sħubiji effettivi mal-organizzazzjonijiet reġjonali rilevanti, b'mod partikolari l-OSKE, l-Unjoni Afrikana u l-Lega tal-Istati Għarab, kif ukoll maċ-Ċentri ta' Eċċellenza UE-CBRN, li jibbenefikaw minn appoġġ finanzjarju mill-Kummissjoni Ewropea u huma implimentati b'mod konġunt miċ-Ċentru Konġunt tar-Riċerka (JRC) u l-Istitut Interreġjonali ta' Riċerka tan-NU dwar il-Kriminalità u l-Ġustizzja (UNICRI).
Rigward proġetti fir-reġjun tal-OSKE, l-UNODA għandu jikkonkludi ftehim mal-OSKE rigward it-trasferiment ta' fondi meħtieġa għall-implimentazzjoni ta' tali proġetti, biex b'hekk isir użu sħiħ mill-Memorandum ta' Qbil dwar l-implimentazzjoni konġunta ta' proġetti marbuta man-nonproliferazzjoni ta' armi ta' qerda massiva li l-UNODA u s-Segretarjat tal-OSKE kkonkludew fl-2011.
L-UNODA ser ukoll iżomm il-kooperazzjoni tiegħu ma' organizzazzjonijiet u aġenziji internazzjonali oħra, inklużi l-Aġenzija Internazzjonali tal-Enerġija Atomika (IAEA), l-Organizzazzjoni għall-Projbizzjoni ta' Armi Kimiċi (OPCW), l-Organizzazzjoni Dinjija tas-Saħħa (WHO), l-Organizzazzjoni tal-Ikel u l-Agrikoltura tan-Nazzjonijiet Uniti (FAO) u l-Organizzazzjoni Dinjija għas-Saħħa tal-Annimali (OIE), biex jiġu żgurati sinerġiji effettivi u tiġi evitata d-duplikazzjoni.
4.   INTERAZZJONI MAL-ISFORZI TAL-UNJONI
Abbażi ta' reazzjonijiet regolari mill-UNODA dwar l-attivitajiet tiegħu, l-Unjoni tista' tiddeċiedi li tikkomplementa dawk l-isforzi permezz ta' azzjoni diplomatika mmirata bil-għan li żżid is-sensibilizzazzjoni rigward l-implimentazzjoni tal-pjanijiet ta' azzjoni nazzjonali u l-preżentazzjoni ta' rapporti nazzjonali.
5.   BENEFIĊJARJI TAL-MIŻURI
—
Stati, uffiċjali tal-gvern;
—
Il-Kumitat 1540 u entitajiet oħrajn tan-NU;
—
Organizzazzjonijiet internazzjonali, reġjonali u subreġjonali;
—
Il-gvernijiet u organizzazzjonijiet li jipprovdu u jirċievu assistenza teknika taħt l-UNSCR 1540 (2004);
—
Is-soċjetà ċivili u l-industrija.
6.   POST
L-UNODA ser jagħżel postijiet potenzjali għal-laqgħat, workshops u avvenimenti oħrajn. Il-kriterji użati għall-għażla tal-postijiet ser jinkludu r-rieda u l-impenn ta' Stat rilevanti f'reġjun partikolari biex jospita l-avveniment. Il-postijiet speċifiċi ta' żjarat f'pajjiżi jew attivitajiet speċifiċi għall-pajjiż ser jiddependu fuq l-istediniet minn Stati interessati u, kif adatt, fuq deċiżjonijiet tal-Kumitat 1540 skont il-programm ta' ħidma tal-Kumitat.
7.   DURATA
Id-durata totali ppjanata tal-proġett hija ta' 36 xahar.

Summary:
Armi ta’ qerda massiva: il-ġlieda kontra l-proliferazzjoni
Armi ta’ qerda massiva: il-ġlieda kontra l-proliferazzjoni
 
SOMMARJU TA’:
Deċiżjoni (PESK) 2017/809 dwar l-implimentazzjoni tar-Riżoluzzjoni 1540 (2004) tal-Kunsill tas-Sigurtà tan-Nazzjonijiet Uniti dwar in-nonproliferazzjoni tal-armi ta’ qerda massiva u l-mezzi ta’ twassil tagħhom
X’INHU L-GĦAN TAD-DEĊIŻJONI?
F’konformità mal-istrateġija tal-UE 2003 kontra l-proliferazzjoni ta’ armi ta’ qerda massiva, id-deċiżjoni tappoġġja l-implimentazzjoni tar-Riżoluzzjoni 1540 tal-Kunsill tas-Sigurtà tan-Nazzjonijiet Uniti. Hija tkompli tibni fuq deċiżjonijiet simili adottati fl-2006, fl-2008 u fl-2013.
L-istrateġija tal-UE hija mfassla biex timpedixxi, tiskoraġġixxi, twaqqaf u, jekk ikun possibbli, telimina l-programmi tal-armi ta’ qerda massiva (AQM) madwar id-dinja. Sa mill-bidu tagħha fl-2003, il-prinċipji bażiċi tal-istrateġija kienu jinkludu:It-tisħiħ tal-mekkaniżmi ta’ nonproliferazzjoni internazzjonali u l-ħidma sabiex jittejbu s-sistemi għall-verifika tal-ksur tar-regoli stipulati fit-trattati multilaterali.  Il-promozzjoni ta’ ambjent stabbli fuq livell reġjonali u internazzjonali, permezz tat-tisħiħ tal-programmi li jippromwovu d-diżarm u l-inkorporazzjoni tal-objettiv ta’ nonproliferazzjoni fl-attivitajiet politiċi, diplomatiċi u ekonomiċi kollha tal-UE.  Ħidma mill-qrib ma’ sħab ewlenin bħall-Istati Uniti, ir-Russja jew in-NATO u l-għoti ta’ assistenza lil pajjiżi mhux tal-UE.  
PUNTI EWLENIN
Il-Kunsill jimmonitorja l-istrateġija b’mod kontinwu, billi jirċievi rapporti tal-progress kull 6 xhur.
L-istrateġija hija implimentata permezz ta’ proġetti u attivitajiet bħal:appoġġ għall-Kodiċi ta’ Kondotta tal-Aja, sett ta’ regoli kontra missili ballistiċi (Deċiżjoni 2014/913/PESK)  appoġġ għall-Organizzazzjoni għall-Projbizzjoni ta’ Armi Kimiċi (Deċiżjoni 2015/259/PESK)  netwerk Ewropew ta’ gruppi ta’ riflessjoni indipendenti dwar in-nonproliferazzjoni (Deċiżjoni 2010/430/PESK)  appoġġ għall-attivitajiet ta’ bijosikurezza/sigurtà tal-Organizzazzjoni Dinjija tas-Saħħa (Deċiżjoni 2013/668/PESK).  Fl-2008, l-UE adottat linji ta’ azzjoni ġodda dwar il-proliferazzjoni tal-AQM. Dawn tfasslu biex jagħmlu l-istrateġija tal-2003 aktar effettiva, pereżempju, billi jżidu s-sensibilizzazzjoni fl-istituzzjonijiet xjentifiċi, akkademiċi u finanzjarji u jiżviluppaw miżuri għall-prevenzjoni tat-trasferiment tal-għarfien dwar l-AQM lill-partijiet il-ħżiena. Huma jtennu l-importanza tal-istrateġija tal-2003 u tal-prinċipji li jiddeterminaw azzjoni tal-UE (multilateraliżmu effettiv, prevenzjoni u kooperazzjoni internazzjonali) u r-rwol tagħhom biex jgħinu fl-implimentazzjoni tar-Riżoluzzjoni 1540 tal-Kunsill tas-Sigurtà tan-Nazzjonijiet Uniti.
Ir-Riżoluzzjoni 1540 tal-Kunsill tas-Sigurtà tan-NU tobbliga lill-firmatarji tagħha biex joqogħdu lura milli jappoġġjaw bi kwalunkwe mod l-atturi mhux statali* minn:l-iżvilupp,  l-akkwist,  il-manifattura,  il-pussess,  it-trasport,  it-trasferiment jew l-użu  ta’ armi nukleari, kimiċi jew bijoloġiċi u s-sistemi ta’ twassil tagħhom.
Fl-2011, il-Kunsill tas-Sigurtà adotta r-Riżoluzzjoni 1977 tan-NU, li tafferma mill-ġdid li l-proliferazzjoni ta’ armi nukleari, kimiċi u bijoloġiċi u l-mezzi ta’ twassil tagħhom tikkostitwixxi theddida għall-paċi u s-sigurtà internazzjonali. Din testendi sal-2021 il-mandat tal-Kumitat 1540, kumitat li r-rwol tiegħu huwa li jimpenja ruħu b’mod attiv mal-istati u l-organizzazzjonijiet internazzjonali, reġjonali u sottoreġjonali rilevanti sabiex jippromwovi l-kondiviżjoni ta’ esperjenzi, tagħlimiet miksuba u prattiki effettivi, fl-oqsma koperti mill-UNSCR 1540.
Id-deċiżjoni ssemmi l-appoġġ tal-UE, f’konformità mal-istrateġija tal-AQM tagħha, għall-objettiv tal-promozzjoni tar-rwol tal-Kunsill tas-Sigurtà tan-NU u tat-tisħiħ tal-ħila esperta tiegħu sabiex jindirizza l-isfidi tal-proliferazzjoni. F’termini prattiċi, dan l-appoġġ jikkonsisti f’sessjonijiet ta’ ħidma sottoreġjonali, żjarat f’pajjiżi, laqgħat, avvenimenti, taħriġ u eżerċizzji ta’ relazzjonijiet pubbliċi. L-Uffiċċju tan-NU għall-Affarijiet ta’ Diżarm huwa responsabbli għall-implimentazzjoni teknika tal-proġetti, f’kooperazzjoni mal-Organizzazzjoni għas-Sigurtà u l-Kooperazzjoni fl-Ewropa, mal-Unjoni Afrikana, mal-Organizzazzjoni tal-Istati Amerikani u mal-Lega tal-Istati Għarab, kif xieraq.
SFOND
Għal aktar informazzjoni, ara:Miżuri tal-UE biex tiġi miġġielda l-proliferazzjoni tal-AQM (Servizz Ewropew għall-Azzjoni Esterna ).  
TERMINI EWLENIN
Atturi mhux statali: individwu jew organizzazzjoni b’influwenza politika sinifikanti iżda li mhumiex alleati mal-ebda pajjiż jew stat partikolari.
DOKUMENT EWLIENI
Deċiżjoni tal-Kunsill (PESK) 2017/809 tal-11 ta’ Mejju 2017 b’appoġġ għall-implimentazzjoni tar-Riżoluzzjoni 1540 (2004) tal-Kunsill tas-Sigurtà tan-Nazzjonijiet Uniti dwar in-nonproliferazzjoni tal-armi ta’ qerda massiva u l-mezzi ta’ twassil tagħhom (ĠU L 121, 12.5.2017, pp. 39-44)
Ara l-verżjoni konsolidata.
DOKUMENTI RELATATI
Deċiżjoni tal-Kunsill (PESK) 2015/259 tas-17 ta’ Frar 2015 b’appoġġ għall-attivitajiet tal-Organizzazzjoni għall-Projbizzjoni ta’ Armi Kimiċi (OPCW) fil-qafas tal-implimentazzjoni tal-Istrateġija tal-UE kontra l-Proliferazzjoni ta’ Armi ta’ Qerda Massiva (ĠU L 43, 18.2.2015, pp. 14-28)
Deċiżjoni tal-Kunsill 2014/913/PESK tal-15 ta’ Diċembru 2014 b’appoġġ għall-Kodiċi ta’ Kondotta tal-Aja u n-nonproliferazzjoni tal-missili ballistiċi fil-qafas tal-implimentazzjoni tal-Istrateġija tal-UE kontra l-Proliferazzjoni tal-Armi ta’ Qerda Massiva (ĠU L 360, 17.12.2014, pp. 44-52)
Deċiżjoni tal-Kunsill 2013/668/PESK tat-18 ta’ Novembru 2013 b’appoġġ għall-attivitajiet tal-Organizzazzjoni Dinjija tas-Saħħa fil-qasam tal-bijosikurezza u l-bijosigurtà fil-qafas tal-Istrateġija tal-Unjoni Ewropea kontra l-proliferazzjoni tal-Armi ta’ Qerda Massiva (ĠU L 310, 20.11.2013, pp. 13-19)
Deċiżjoni tal-Kunsill 2013/391/PESK tat-22 ta’ Lulju 2013 b’appoġġ għall-implimentazzjoni prattika tar-Riżoluzzjoni 1540 (2004) tal-Kunsill tas-Sigurtá tan-Nazzjonijiet Uniti dwar in-nonproliferazzjoni tal-armi ta’ qerda massiva u l-mezzi ta’ kunsinna tagħhom (ĠU L 198, 23.7.2013, pp. 40-44)
L-emendi suċċessivi għad-Direttiva 2013/391/PESK ġew inkorporati fid-dokument oriġinali. Din il-verżjoni konsolidata hija biss għal skopijiet ta’ referenza.
Deċiżjoni tal-Kunsill 2010/430/PESK tas-26 ta’ Lulju 2010 li tistabbilixxi netwerk Ewropew ta’ gruppi ta’ riflessjoni indipendenti għan-nonproliferazzjoni b’appoġġ għall-implimentazzjoni tal-Istrateġija tal-UE kontra l-Proliferazzjoni tal-Armi ta’ Qerda Massiva (ĠU L 202, 4.8.2010, pp. 5-9)
Azzjoni Konġunta tal-Kunsill 2008/368/PESK tal-14 ta’ Mejju 2008 b’appoġġ għall-implimentazzjoni tar-Riżoluzzjoni 1540 (2004) tal-Kunsill tas-Sigurtà tan-Nazzjonijiet Uniti u fil-qafas tal-implimentazzjoni tal-Istrateġija tal-UE kontra l-Proliferazzjoni ta’ Armi ta’ Distruzzjoni Massiva (ĠU L 127, 15.5.2008, pp. 78-83)
Azzjoni Konġunta tal-Kunsill 2006/419/PESK tat-12 ta’ Ġunju 2006 b’appoġġ għall-implementazzjoni tar-Riżoluzzjoni tal-Kunsill tas-Sigurtà 1540 (2004) tan-Nazzjonijiet Uniti u fil-qafas tal-implementazzjoni tal-Istrateġija tal-UE kontra l-Proliferazzjoni ta’ Armi ta’ Distruzzjoni Massiva (ĠU L 165, 17.6.2006, pp. 30-34)
L-istrateġija tal-UE kontra l-proliferazzjoni ta’ armi ta’ qerda massiva tat-10 ta’ Diċembru 2003 (dokument 15708/03 - mhux ippubblikat fil-Ġurnal Uffiċjali)
l-aħħar aġġornament 02.03.2018